[pic] | COMISIA COMUNITĂŢILOR EUROPENE |

Bruxelles, 27.11.2007

COM(2007) 756 final

COMUNICAREA COMISIEI CĂTRE CONSILIU, CĂTRE PARLAMENTUL EUROPEAN, CĂTRE COMITETUL ECONOMIC ȘI SOCIAL EUROPEAN, CĂTRE COMITETUL REGIUNILOR ȘI CĂTRE BANCA CENTRALĂ EUROPEANĂ

Al șaselea raport privind pregătirile practice în vederea viitoarei extinderi a zonei euro {SEC(2007) 1574}

1. INTRODUCERE

Ca urmare a deciziilor Consiliului din 10 iulie 2007 conform cărora Cipru și Malta îndeplinesc condițiile necesare pentru adoptarea monedei euro la 1 ianuarie 2008[1], pregătirile practice pentru introducerea monedei euro s-au finalizat deja în ambele țări. Prezentul raport este consacrat acestor ultime pregătiri, în special introducerii monedei euro în economie, stadiului pregătirilor din sectorul privat, precum și stadiului opiniei publice cu privire la euro în Cipru și în Malta.

Documentul de lucru al serviciilor Comisiei, anexat, furnizează detalii mai tehnice cu privire la pregătirile care se desfășoară în ambele țări și în alte state membre interesate.

Raportul urmează altor cinci rapoarte privind stadiul pregătirilor practice în vederea viitoarei extinderi a zonei euro, publicate în perioada noiembrie 2004 – iulie 2007[2].

2. STADIUL PREGĂTIRILOR

2.1. Cipru

2.1.1. Cum va fi introdusă moneda euro în economia din Cipru și cum va fi retrasă lira cipriotă?

Introducerea euro în Cipru presupune participarea a 775 000 de persoane la trecerea de la lira cipriotă la euro, fie individual, fie prin intermediul întreprinderilor sau organismelor publice în care lucrează. Banca Centrală a Ciprului (BCC) va fi responsabilă de introducerea fizică a euro și de retragerea din circulație a lirei cipriote.

Cantitatea de bancnote și de monede necesară

Conform estimărilor BCC, 60,7 milioane de bancnote euro (cu o valoare totală de 1 190 milioane de euro) și 395 milioane de monede euro (cu o valoare de 100,26 milioane de euro) sunt necesare pentru înlocuirea lirelor cipriote aflate în circulație.

Conform deciziei Băncii Centrale Europene conform căreia țările nou intrate în zona euro pot împrumuta cantitățile necesare de bancnote de la Eurosistem și le pot rambursa după schimbarea monetară în bancnote produse în cadrul regimului propriu de aprovizionare, BCC a primit bancnotele euro de la Banca Centrală a Greciei în cursul lunii octombrie.

Monedele euro cipriote au fost produse de către Monetăria Finlandei ca urmare a unei cereri publice de oferte. Producția de masă a început după decizia Consiliului din 10 iulie 2007 conform căreia Cipru poate adopta moneda euro la 1 ianuarie 2008. Aproximativ 60% dintre monede au ajuns până la jumătatea lunii octombrie livrate în containere, iar restul de 40% trebuie să fie livrate până la sfârșitul lunii noiembrie.

Alimentarea anticipată și alimentarea anticipată subsecventă

În vederea pregătirii unei schimbări monetare eficiente și reușite, BCC procedează la o operațiune de alimentare anticipată care permite aprovizionarea băncilor comerciale cu bancnote și monede înainte de „ziua €”[3]. Alimentarea anticipată a început la 22 octombrie pentru monedele euro și la 19 noiembrie pentru bancnotele euro. BCC estimează că aproximativ 80% din valoarea bancnotelor euro care vor fi introduse în economia din Cipru (48,4 milioane de bancnote în valoare de aproximativ 950 milioane euro) vor fi furnizate sectorului bancar înainte de „ziua €”, precum și 64% din valoarea monedelor euro (251,2 milioane de monede în valoare de aproximativ 64 milioane euro). Operațiunea de alimentare implică toate cele aproximativ 900 de filiale de bănci din Cipru (fiecare deservind în medie în jur de 860 de locuitori).

În faza ulterioară, băncile comerciale trebuie să se asigure că întreprinderile implicate în operații cu numerar, în special comercianții cu amănuntul, sunt alimentate cu numerar în euro înainte de „ziua €” (alimentare anticipată subsecventă) și pot da rest exclusiv în euro de la data schimbării monetare. Aceasta contribuie la reducerea la minim a perioadei în care moneda euro și moneda națională circulă în paralel. Detaliile privind alimentarea anticipată subsecventă sunt stabilite în acordurile dintre bănci și clienții lor, în care sunt definite calendarul aprovizionărilor, data de debitare, asigurarea necesară și cerințe colaterale. Deși BCC și băncile comerciale fac eforturi de a explica necesitățile de alimentare anticipată subsecventă tuturor întreprinderilor care efectuează operațiuni monetare, primele comenzi de numerar în euro ale acestora a fost cu mult sub așteptări. Sunt luate măsuri suplimentare pentru încurajarea întreprinderilor, care dau deja rezultate pozitive. La 31 decembrie, dată care va fi declarată zi liberă specială pentru bănci, băncile vor alimenta anticipat subsecvent IMM-urile cu mici sume de numerar în euro. Eforturile de a asigura un nivel adecvat al alimentării anticipate subsecvente continuă.

Ca parte a operațiunii de alimentare anticipată subsecventă, 40 000 de pachete preambalate cu monede euro (pachete de prezentare) pentru întreprinderi (în valoare de 172 euro fiecare), precum și 250 000 de mini-pachete pentru publicul larg (în valoare de 17,09 euro fiecare) vor fi disponibile începând cu 3 decembrie 2007. S-a optat pentru o ambalare simplă a pachetelor, pentru a se asigura că monedele vor fi utilizate pentru efectuarea de plăți și nu vor fi păstrate ca obiecte de colecție.

În plus, de la 1 noiembrie, anumite bănci din Cipru vor schimba bancnotele de lire cipriote în euro, pentru clienții lor, la cursul de schimb și fără a percepe comisioane de schimb valutar, astfel încât publicul să se poată pregăti pentru plățile în euro începând din „ziua €”.

Introducerea numerarului în economie de la 1 ianuarie 2008

Majoritatea bancnotelor vor fi puse în circulație prin intermediul automatelor bancare (ATM). Aproximativ 550 de ATM sunt operate de către instituțiile de credit din Cipru, aproape toate sunt situate în incinta băncilor, fapt ce permite realimentarea lor imediată. Câteva mari bănci au anunțat că vor pune în aplicare conversia la ATM-urile lor în seara de 31 decembrie. Cel puțin 70% dintre ATM-uri vor fi adaptate pentru a distribui exclusiv bancnote euro începând cel târziu de la ora 1:00 a.m. în „ziua €”, iar restul de 30% vor fi adaptate până cel târziu la mijlocul aceleiași zile. În condiții normale, aproximativ 170 000 de retrageri, în valoare totală de 22 milioane de euro pe săptămână (în medie, date din 2006) se efectuează prin ATM-uri.

În primele săptămâni după „ziua €”, ATM-urile vor distribui numai bancnote de 10 și de 20 de euro, în vederea reducerii volumului de monedă pe care comercianții cu amănuntul trebuie să îl folosească în tranzacțiile cu numerar[4]. Din același motiv, băncile s-au angajat să distribuie numai bancnote euro cu valoare nominală redusă la ghișeele proprii în prima perioadă de după „ziua €” (în principal bancnote de 5, 10 și 20 de euro, maxim 50 de euro).

Sectorul comerțului cu amănuntul va fi canalul principal pentru introducerea monedei euro în economie, având în vedere că retragerile de monedă la ghișeele băncii nu sunt frecvente. Pentru a evita orice „reciclare” a numerarului național, sectorul comerțului cu amănuntul trebuie să dea rest în euro numai începând din ziua €.

Retragerea numerarului național

În ceea ce privește retragerea numerarului național, BCC și-a intensificat campania de încurajare a cetățenilor cu privire la utilizarea rezervelor de monedă națională sau la depozitarea acesteia în bănci în octombrie 2007. BCC estimează că până la sfârșitul acestui an vor fi în circulație 80,9 milioane de bancnote naționale și 472,7 milioane de monede naționale. Se așteaptă ca cele mai multe dintre aceste bancnote și aproximativ jumătate dintre monede să fie, mai devreme sau mai târziu, returnate către BCC.

La data de 1 ianuarie 2008, care este zi liberă pentru bănci, un număr de filiale de bănci situate central vor fi deschise în fiecare cartier pentru a facilita schimbul de lire cipriote în euro.

Băncile vor schimba bancnotele și monedele în lire cipriote în euro fără comision până la 30 iunie 2008, în cantitate de până la 1 000 CYP per client și per tranzacție în cazul bancnotelor, și până la 50 CYP în cazul monedelor. BCC va continua să schimbe bancnotele naționale fără comision timp de zece ani de la ziua € și monedele timp de doi ani de la acea dată.

Cecuri; terminale în puncte de desfacere

Aproximativ 25 de milioane de cecuri sunt emise anual în Cipru. Întrucât cecurile denominate în lire cipriote și emise ulterior datei de 31 decembrie 2007 nu vor mai fi valabile, băncile au început să furnizeze clienților lor carnete de cecuri în euro, care încep deja să fie utilizate.

Aproximativ 19 000 de terminale în puncte de desfacere care fac operațiuni în lire cipriote vor trece la moneda euro la 1 ianuarie 2008. Terminalele instalate, de exemplu, în restaurante și hotele și care ar trebui să continue să accepte plățile prin card până în ajunul anului nou, vor fi adaptate imediat la ora 00:01 a.m. în ziua €.

Protejarea monedei euro împotriva contrafacerii

A fost stabilit cadrul necesar pentru protejare monedei euro împotriva contrafacerii[5]. Experții ciprioți au participat, de asemenea, la acțiunile de formare și la grupurile de lucru ale Comisiei, ale Băncii Centrale Europene și ale Europol.

2.1.2. În ce măsură sunt întreprinderile pregătite pentru schimbarea monetară?

În septembrie 2007, s-a efectuat în Cipru un sondaj în rândul întreprinderilor, inițiat de Eurobarometru în numele Comisie Europene în colaborare cu autoritățile cipriote, ca urmare a unui sondaj similar efectuat în ianuarie 2007[6]. Rezultatele acestuia arată că întreprinderile cipriote sunt bine pregătite pentru schimbarea monetară și că acestea nu au întâmpinat probleme semnificative în cursul pregătirii. Până la jumătatea lunii septembrie 2007, aproape toate întreprinderile (97%) începuseră pregătirile pentru schimbarea monetară; cele mai multe dintre ele începând din aprilie 2007 (88%).

Mai mult de 88% dintre întreprinderile care efectuează operațiuni cu numerar în relațiile cu clienții lor au arătat că vor fi aprovizionate cu bancnote euro de către băncile lor înainte de ziua €. Patru din cinci întreprinderi (80%) prevăd că sistemele lor IT (de exemplu sistemul de contabilitate, de facturare și salarizare) vor fi pregătite pentru trecerea la euro chiar înainte de 1 ianuarie 2008.

Mai mult de 9 din 10 întreprinderi știu că prețurile trebuie să fie afișate atât în euro cât și în lire cipriote începând din septembrie 2007, și marea majoritate a întreprinderilor nu întâmpină dificultăți deosebite în realizarea acestei obligații. În ceea ce privește politica de tarifare a întreprinderilor, rezultatele sondajelor din septembrie indică o tendință pozitivă. În momentul adaptării prețurilor la euro, în special prețurile „psihologice” precum 5,99 CYP, care prin aplicarea normelor de conversie s-ar traduce în sume nerotunjite în euro, 17% dintre întreprinderi au menționat că își vor ajusta prețurile, în general în minus (3% în ianuarie), în timp ce numai 3% dintre aceștia și le vor ajusta în general în plus (16% în ianuarie). În plus, procentul celor care vor aplica exact normele de conversie fără ajustări ulterioare a crescut de la 28% în ianuarie la 51% în septembrie.

2.1.3. Care sunt măsurile luate pentru a evita percepția unei creșteri a prețurilor asociată cu schimbarea monetară?

Conform ultimului sondaj Eurobarometru în rândul opiniei publice cu privire la euro, 74% din respondenții din Cipru încă se tem de creșterea prețurilor cu ocazia trecerii la euro[7]. Aceasta constituie numai o schimbare nesemnificativă în comparație cu situația din aprilie 2007, când 78% dintre aceștia împărtășeau această temere[8].

În ultimele luni, autoritățile cipriote au consolidat măsurile luate în vederea asigurării stabilității prețurilor și a sporirii încrederii consumatorilor cu privire la schimbarea monetară. Dubla afișare a prețurilor în lire cipriote și în euro a devenit obligatorie pentru întreprinderi la 1 septembrie 2007. Implementarea sa este atent monitorizată de cinci birouri de observare a monedei euro stabilite în toată țara care trimit în mod regulat peste 100 de inspectori la fiecare punct de vânzare cu amănuntul. Birourile de observare a monedei euro sunt constituite din zece membri, inclusiv comisionarul districtului, reprezentanți ai guvernului, ai asociațiilor de consumatori, ai sindicatelor și ai sectorului de afaceri. Încă de la început, aproximativ 80% dintre comercianții cu amănuntul au aplicat în mod corect dubla afișare conform exigențelor impuse de legislația națională, în timp ce restul întreprinderilor au primit asistență pentru aplicarea corectă a dublei afișări. Reacția generală cu privire la dubla afișare este pozitivă și se pare că această generalizare a practicilor de dublă afișare contribuie la o mai mare transparență a prețurilor.

Aproximativ 7 130 de întreprinderi, incluzând în special marii comercianți cu amănuntul și băncile, au subscris la Codul privind tarifarea echitabilă lansat de către guvern în iulie 2007. Acestora li s-a permis să afișeze sigla codului în magazinele și filialele lor, cu condiția să respecte dispozițiile codului conform cărora s-au angajat să efectueze schimbarea în mod corect și fără a încerca obținerea de avantaje. Ministerul Finanțelor publică lista întreprinderilor participante pe site-ul web dedicat monedei euro în Cipru și în Jurnalul Oficial. Codul este valabil până la 10 iulie 2008.

Ministerul Finanțelor și Ministerul Comerțului și Industriei, în colaborare cu serviciile statistice și cu Asociația cipriotă a consumatorilor, efectuează sistematic monitorizări ale prețurilor începând din septembrie 2007. Serviciile statistice monitorizează în special evoluția prețurilor unui anumit coș de produse care, conform experienței anterioare a altor țări, poate face obiectul unei creșteri de preț nejustificate. În vederea informării consumatorilor, listele cu punctele de vânzare cu amănuntul care oferă produsele cele mai ieftine se publică o dată pe lună.

În plus, Asociația consumatorilor din Cipru efectuează și publică sondaje de piață, analizând evoluția prețurilor pentru aproximativ 80 000 de articole din 11 000 de puncte de vânzare cu amănuntul. Primele rezultate din perioada iulie-septembrie 2007 indică faptul că prețurile pentru aproximativ 80% din produse au rămas stabile sau au scăzut, în timp ce pentru restul de 20% s-au observat creșteri de diferite niveluri ale prețurilor. Asociația intenționează să publice prin diferite mijloace de informare în masă cazurile semnificative de creștere a prețurilor, împreună cu motivele acestei creșteri oferite de respectivul comerciant cu amănuntul

2.1.4. În ce măsură sunt pregătiți cetățenii pentru schimbarea monetară?

În ultimele luni Cipru și-a mărit considerabil eforturile de comunicare cu privire la euro. Ministerul de Finanțe și BCC colaborează îndeaproape cu organizațiile de comercianți și de consumatori, la fel ca Comisia Europeană și Banca Centrală Europeană.

Publicul larg a fost informat prin campanii de informare în masă finanțate parțial de către Comisia Europeană. Mesajele cheie privesc stabilirea ratei de conversie, codul privind tarifarea echitabilă, dubla afișare a prețurilor, destocarea numerarului național și creșterea sensibilizării consumatorului. Campaniile s-au desfășurat prin toate mijloacele de informare în masă, în special prin televiziune (aproximativ 2 500 anunțuri), radio (aproximativ 6 500 de anunțuri) și listare (aproximativ 200 de anunțuri).

Materialele promoționale cu privire la codul privind tarifarea echitabilă și dubla afișare a prețurilor (afișe, pliante, etc.) au fost distribuite tuturor întreprinderilor, s-au făcut prezentări în școli și pentru asistenții sociali și a fost lansat un concurs școlar. Site-ul web național dedicat monedei euro este actualizat în mod regulat și presa este în mod constant informată de către autorități Grupurile țintă specifice (IMM-uri, grupuri vulnerabile, femei, tineret) sunt informate prin afișe, pliante și „talking card” pentru persoane nevăzătoare, precum și cu ajutorul birourilor de observare a monedei euro și a celor patru „eurobuze” care fac trasee pe insulă. Linia telefonică gratuită primește aproximativ 500 de apeluri pe săptămână.

În august, autoritățile cipriote au modificat strategia de comunicare și au cerut agenției de comunicare să schimbe conținutul campaniilor de informare în masă pentru a răspunde într-un mod mai adecvat necesitaților grupurilor țintă care rămân sceptice în privința avantajelor monedei euro.

Ultimul sondaj Eurobarometru confirmă faptul că susținerea euro, foarte scăzută la început, este în creștere în Cipru: aproximativ 44% dintre respondenți s-au exprimat ca fiind foarte sau destul de mulțumiți de faptul că moneda euro va înlocui moneda lor națională (până la 40% în aprilie 2007 și 32% în septembrie 2006).

Presupunerea conform căreia campania de comunicare aflată în curs de desfășurare în Cipru joacă un rol important în creșterea susținerii euro, pare rezonabilă. Și alți factori confirmă acest lucru: 67% dintre respondenți se consideră foarte sau destul de bine informați, fapt ce reprezintă un salt imens față de 47% (aprilie 2007) și 39% (septembrie 2006). De asemenea, gradul de cunoaștere a unor elemente cheie ale euro și UME s-a îmbunătățit ulterior.

2.1.5. Concluzie

În ultimele câteva luni Cipru a realizat progrese considerabile cu privire la pregătirile practice pentru schimbarea monetară și pare în general bine pregătit pentru introducerea euro. Pentru a permite comercianților, în special comercianților cu amănuntul, să dea rest exclusiv în euro începând cu ziua €, Banca Centrală și băncile trebuie să își continue eforturile de a convinge comercianții cu privire la necesitatea unei alimentări anticipate subsecvente. Activitățile de comunicare cu privire la euro trebuie să fie ulterior intensificate pentru a spori susținerea euro.

2.2. Malta

2.2.1. Cum va fi introdusă moneda euro în economia din Malta și cum va fi retrasă lira malteză?

În Malta, o populație de aproximativ 400 000 de locuitori va trece de la lira malteză la euro. Conform estimărilor Băncii Centrale din Malta (BCM), 41,51 milioane de bancnote euro (cu o valoare totală de 799 milioane de euro) și 140 de milioane de monede euro (cu o valoare de 39,29 milioane de euro) sunt necesare pentru înlocuirea lirelor malteze aflate în circulație.

BCM a împrumutat volumul necesar de bancnote de la Banca Italiei. Monedele euro malteze au fost produse de monetăria din Paris și au ajuns în Malta între jumătatea lunii septembrie și sfârșitul lunii octombrie 2007.

Alimentarea anticipată a băncilor comerciale cu numerar euro a început la 15 septembrie. În total, aproximativ 92,5% dintre bancnotele care vor fi introduse în economia malteză (38,43 milioane de bancnote, cu o valoare de 749 de milioane de euro) și aproximativ 71% dintre monedele euro (99,12 milioane de monede, cu o valoare de 27,81 milioane de euro) vor fi livrate către 107 filiale ale băncilor din toata țara înainte de ziua €.

Conform estimărilor BCM, 4,5% dintre bancnotele care vor fi introduse și 19,5% dintre monede vor fi livrate întreprinderilor de către băncile lor înainte de ziua €, conform acordurilor de alimentare anticipată, începând cu 1 decembrie 2007. Aceste estimări includ 33 000 de pachete de prezentare pentru întreprinderi (in valoare de 131 de euro fiecare) și 330 000 de mini pachete pentru cetățeni (in valoare de 11,65 de euro fiecare) care vor fi disponibile la bănci începând de la 1 decembrie 2007, respectiv 10 decembrie 2007.

Aproximativ 60% din totalul ATM-urilor (154 în total) vor distribui bancnote euro cu valoare nominală redusă (în principal de 10 și de 20 de euro) începând de la 1 ianuarie 2008, ora 0:00. Până la mijlocul aceleiași zile, între 85% și 90% dintre ATM-uri vor distribui bancnote euro, în timp ce ATM-urile rămase vor fi adaptate până la ora 16:00. În medie, 306 000 de retrageri pe săptămână, cu o valoare medie totală de 26,55 de milioane de euro, se efectuează prin ATM-uri.

Având în vedere că în Malta circulă o cantitate relativ ridicată de numerar, BCM a lansat în septembrie 2007 o campanie publicitară prin intermediul presei și posturilor TV, încurajând publicul să depoziteze excesul de numerar la bănci, în vederea reducerii volumului numerarului național care va trebui schimbat după ziua €. Numerarul național în circulație care trebuie returnat către BCM începând cu 1 ianuarie 2008 este estimată la aproximativ 37 de milioane de bancnote și 128 de milioane de monede.

Începând cu 1 decembrie, băncile se angajează să schimbe bancnotele și monedele de lire malteze în euro, fără comision, la rata de conversie, cu condiția disponibilității bancnotelor euro. Acest lucru are ca scop principal să permită întreprinderilor mici obținerea bancnotelor euro înainte de schimbarea monetară. Se va reaminti publicului larg că numai de la 1 ianuarie 2008 moneda euro va deveni moneda de plată. De la acea dată până la 31 martie 2008, băncile comerciale vor schimba pentru clienții lor moneda națională în euro, fără comision la rata de conversie și până la limita a 250 MTL (582,34 euro) pentru non-clienți. BCM continuă să schimbe monede și bancnote de lire malteze până la 1 februarie 2010, respectiv până la 1 februarie 2018.

Băncile vor fi, ca de obicei, deschise pe 31 decembrie și închise pe 1 ianuarie. Pe 2 și 3 ianuarie acestea nu vor efectua operațiuni la ghișee decât pentru depozite de numerar, schimb de valută străină și schimb în euro. Pe 4 și 5 ianuarie, programul normal al băncilor se va prelungi până la ora 16:00. În timpul programului prelungit se vor efectua numai operațiuni de depozite de numerar, schimb de valuta străină și schimb în euro.

Aproximativ 12 milioane de cecuri sunt emise anual în Malta. Cecurile emise în lire malteze datate înainte de 1 ianuarie 2008 vor fi vor acceptate la plată pentru perioada normală de valabilitate de șase luni de la data emiterii, cu excepția cazului în care este indicată o perioadă mai scurtă. Cecurile trase în conturi denominate în MTL și emise în euro înainte de 1 ianuarie 2008 vor fi onorate de către băncile comerciale dacă sunt prezentate după acea dată.

A fost stabilit cadrul necesar pentru protejarea monedei euro împotriva contrafacerii[9]. Experții maltezi au participat, de asemenea, la acțiunile de formare și la grupurile de lucru ale Comisiei, ale Băncii Centrale Europene și ale Europol.

2.2.2. În ce măsură sunt întreprinderile pregătite pentru schimbarea monetară?

În a doua jumătate a lunii august și la începutul lunii septembrie, Comitetul național de trecere la moneda euro (NECC) a efectuat, în colaborare cu Oficiul Național de Statistică, un sondaj privind stadiul pregătirilor pentru euro în sectorul de afaceri maltez[10]. Aproape toate cele 908 întreprinderi (reprezentând o populație de 16 500 de locuitori) participante la sondaj (98%) știau că moneda euro va fi introdusă la 1 ianuarie 2008 și o majoritate de 56% știa că perioada de circulație dublă în timpul căreia mai pot încă accepta plăți în lire malteze este de o lună. Nouă din zece întreprinderi știau că începând cu ziua € trebuie să dea rest exclusiv în euro.

Majoritatea întreprinderilor (55%) vor primi numerar euro de la băncile lor înainte de 1 ianuarie 2008. Printre cei 33% care nu prevăd alimentarea anticipată, mai mult de o treime (37%), fie au deja suficient numerar euro, fie îl vor obține de la ATM-uri sau de la bănci în ianuarie, în timp ce un sfert dintre aceștia (26%) nu fac tranzacții în numerar.

În ceea ce privește sistemele IT care trebuie modificate în vederea schimbării monetare, întreprinderile au menționat cel mai adesea sistemele din sectorul logistică, urmat de aplicațiile de vânzare și marketing și de sistemele de contabilitate și de gestionare a resurselor umane. Aproximativ o treime dintre aceste întreprinderi (31%) și-au actualizat până la acea dată sistemele de contabilitate în vederea trecerii la euro. Această cifră pare destul de scăzută, dar trebuie ținut cont de faptul că o parte considerabilă dintre întreprinderile malteze sunt întreprinderi mici (72% dintre întreprinderi sunt persoane independente, fără angajați, care, în general, nu folosesc sisteme IT).

NECC s-a angajat într-un program de formare intensivă a întreprinderilor, prin care sunt formați direct 70 de euro-asistenți din sectorul IMM-urilor, în timp ce NECC a adoptat abordarea „formare de formatori” pentru a permite întreprinderilor mai mari să repercuteze în cascadă formarea organizațiilor pentru trecerea la euro.

2.2.3. Care sunt măsurile luate pentru a evita percepția unei creșteri a prețurilor asociată cu schimbarea monetară?

Aproximativ două treimi din populația malteză (65%) încă se teme de creșterea prețurilor cu ocazia trecerii la euro și 76% dintre aceștia se așteaptă chiar la abuzuri de preț. Pentru a tempera aceste temeri, NECC continuă să pună în aplicare un set cuprinzător de măsuri[11]. Dubla afișare a prețurilor în lire malteze și în euro a devenit obligatorie la 11 iulie 2007 și va continua să fie obligatorie până la 30 iunie 2008. Inițiativa FAIR, prin care mai mult de 6 500 de comercianți (reprezentând aproximativ 80% dintre punctele de vânzare cu amănuntul) s-au angajat să nu mărească prețurile pentru mărfuri și servicii „datorită schimbării monetare” a fost completat prin acorduri de stabilitate a prețurilor încheiate de NECC în lunile august și septembrie 2007 cu o serie de importatori, distribuitori și producători . Prin aceste acorduri comercianții au promis să păstreze prețurile stabile pentru o gamă largă de produse și de servicii cu puțin timp înainte și după schimbarea monetară. Monitorizarea prețurilor implementată de către autoritățile malteze rămâne crucială pentru analiza evoluției prețurilor și pentru informarea consumatorilor și ar trebui să continue de-a lungul anului 2008, când inițiativa FAIR și dubla afișare a prețurilor vor lua sfârșit.

2.2.4. În ce măsură sunt pregătiți cetățenii pentru schimbarea monetară?

NECC, răspunzător de implementarea strategiei de comunicare privind schimbarea monetară în Malta, a lansat, după o scurtă pauză în luna august 2007, o ultimă fază intensivă și cuprinzătoare a campaniei privind „iminența” introducerii euro (de exemplu, când trebuie depozitate lirele malteze, cum se folosește convertorul euro). O parte a acestei campanii este finanțată din fonduri ale Comisiei Europene.

Campania de informare în masă, desfășurată în ziare, reviste, la posturile de radio și TV, în stațiile de autobuz și pe afișiere, este sprijinită prin acțiuni specifice vizând grupurile țintă: a fost înființat un „eurocentru” în parohii pentru a răspunde întrebărilor persoanelor din zonele rurale, a fost elaborat un pachet pentru formatorii grupurilor vulnerabile și pentru întreprinderi și a fost lansat un concurs școlar pe tema euro pentru școlile secundare. Printre alte acțiuni întreprinse se numără trei ceasuri mari care afișează numărătoarea, inversă plasate în locuri strategice din Malta și „știri despre euro timp de 1,5 minute” în buletinul de știri ale serii difuzate de principalele posturi TV din Malta. În octombrie, Malta a organizat, în colaborare cu Comisia Europeană și cu Banca Centrală Europeană, o conferință privind UME și euro.

Rezultatele ultimului sondaj Eurobarometru din septembrie 2007 sunt foarte încurajatoare pentru Malta, confirmând succesul campaniei ample și intensive de comunicare organizată de către autorități. Tendința rămâne pozitivă și susținerea monedei euro a atins un nivel satisfăcător. 56% dintre respondenți (comparativ cu 54% în aprilie 2007 și 48% în septembrie 2006) s-au exprimat ca fiind foarte sau destul de mulțumiți de faptul că moneda euro va înlocui moneda lor națională, ceea ce reprezintă a doua din cele mai ridicate valori din țările în cauză. Totuși, nivelul susținerii monedei euro rămâne substanțial inferior celui înregistrat în Slovenia în aceeași fază.

Impactul campaniei de comunicare în curs de desfășurare în Malta este vizibil, de asemenea, în alte domenii. Nivelul de satisfacție măsurat în aprilie anul curent s-a îmbunătățit ulterior, deși doar puțin: 74% dintre respondenți se consideră foarte sau destul de informați comparativ cu 71% în sondajul precedent. 99% dintre respondenți știu că euro va fi introdus în 2008. Gradul de cunoaștere a unor elemente cheie ale euro și UME s-a îmbunătățit ușor.

2.2.5. Concluzie

În ultimele câteva luni Malta și-a consolidat și completat pregătirile practice pentru schimbarea monetară și pare bine pregătită pentru introducerea euro. Pentru a permite comercianților să dea rest exclusiv în euro începând cu ziua €, trebuie acordată o atenție specială asigurării unei alimentări anticipate subsecvente corespunzătoare. Activitățile de comunicare cu privire la euro trebuie continuate în vederea măririi sprijinului pentru moneda euro.

2.3. Alte state membre

Documentul de lucru al serviciilor Comisiei atașat la prezentul raport oferă o privire de ansamblu asupra pregătirilor practice în alte statele membre care nu au adoptat încă moneda euro.

[1] Decizia Consiliului din 10 iulie 2007 în conformitate cu articolul 122 alineatul (2) din tratat, privind adoptarea de către Cipru a monedei unice la 1 ianuarie 2008 (JO L 186, 18.7.2007, p.29). Decizia Consiliului din 10 iulie 2007 în conformitate cu articolul 122 alineatul (2) din tratat, privind adoptarea de către Malta a monedei unice la 1 ianuarie 2008 (JO L 186, 18.7.2007, p.29).

[2] COM(2004)748 din 10 noiembrie 2004; COM(2005) 545 din 4 noiembrie 2005; COM(2006) 322 din 22 iunie 2006; COM(2006) 671 din 10 noiembrie 2006; COM (2007) 434 din 16 iulie 2007.

[3] „Ziua €” este ziua punerii în circulație a bancnotelor și monedelor euro (1 ianuarie 2008 pentru Cipru și Malta).

[4] În primele zile și săptămâni de după introducerea euro, necesitățile de numerar ale comercianților cu amănuntul vor fi cu mult mai mari decât în condiții normale, deoarece sumele în monedă națională primite de la clienți nu mai pot fi folosite pentru a da rest și deoarece clienții vor folosi moneda națională pentru efectuarea de plăți mai mult decât de obicei pentru a nu mai fi nevoiți să o schimbe la bănci. Dacă clienții care plătesc în euro folosesc deja bancnote euro cu valoare nominală mică sau plătesc suma exactă, comercianții cu amănuntul vor da mai puțin rest în euro.

[5] A se vedea al patrulea raport, pagina 8 (http://ec.europa.eu/economy_finance/euro/transition/transition_main_en.htm).

[6] A se vedea sondajele Flash Eurobarometru 200 și 218. Toate sondajele Eurobarometru sunt disponibile la adresa: http://ec.europa.eu/public_opinion/euro_en.htm.

[7] Sondajul Flash Eurobarometru 214, septembrie 2007.

[8] Flash Eurobarometru nr. 207.

[9] A se vedea al patrulea raport, pagina 11.

[10] A se vedea http://www.euro.gov.mt/page.aspx?ID=590.

[11] A se vedea al cincilea raport, pagina 7(http://ec.europa.eu/economy_finance/euro/transition/transition_main_en.htm).